A Bizottság 2940/92/EGK rendelete
(1992. október 9.)
a komló tagsággal nem rendelkező országokból történő behozataláról szóló 3076/78/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 3577/90/EGK rendelettel [1] módosított, a komló piacának közös szervezéséről szóló, 1971. július 26-i 1696/71/EGK tanácsi rendeletre [2] és különösen annak 5. cikke (3) bekezdésére,
mivel egyes tagsággal nem rendelkező komlótermelő országok termelésük egy részét anélkül exportálják a Közösségbe, hogy a legutóbb a 2264/91/EGK rendelettel [3] módosított 3076/78/EGK bizottsági rendelet [4] 1. cikkének (2) bekezdésében említett egyenértékűségi tanúsítványt bemutatnák, annak következtében, hogy egyes szervezeteket nem jogosítottak fel egyenértékűségi tanúsítvány kiadására; mivel az ágazat egyes piaci szereplői nehézségeinek elkerülése érdekében, az ellenőrző tanúsítvány alkalmazásának engedélyezését ki kell terjeszteni 1992. április 30. utánra az azon országokból származó komló vonatkozásában, amelyek nem szerepelnek a legutóbb a 2238/91/EGK rendelettel [5] módosított, a tagsággal nem rendelkező országokból behozott komlót kísérő tanúsítványoknak a közösségi igazolásokkal való egyenértékűségéről szóló, 1978. december 21-i 3077/78/EGK bizottsági rendelet mellékletében [6];
mivel a tagállamok hatáskörrel rendelkező hatóságai által a 3076/78/EGK rendelet 7a. cikkének értelmében végzett véletlenszerű ellenőrzések kimutatták, hogy egyes tagsággal nem rendelkező országokból behozott komlószállítmányok nem felelnek meg a terméket kísérő egyenértékűségi tanúsítványban szereplő adatoknak; mivel ezért meg kell tenni a megfelelő intézkedéseket;
mivel az e rendeletben előírt intézkedések összhangban vannak a Komlópiaci Irányítóbizottság véleményével,
ELFOGADTA EZT A RENDELETET:
1. cikk
A 3076/78/EGK rendelet a következőképpen módosul:
1. A 4. cikk (1) bekezdésében az "1992. április 30-ig" szövegrész helyébe "1994. április 30-ig" lép.
2. A 7a. cikk a következő bekezdésekkel egészül ki:
"Amennyiben a tagállamok hatáskörrel rendelkező hatóságai felfedezik, hogy a megvizsgált minta nem felel meg a fent említett forgalmazási minimumkövetelményeknek, az ezekhez tartozó szállítmányokat nem lehet nem szabad forgalomba bocsátani.
Amennyiben egy tagállam felfedezi, hogy valamely termék jellemzői nem felelnek meg a terméket kísérő egyenértékűségi tanúsítványban felsorolt adatoknak, erről értesíti a Bizottságot. Az 1696/71/EGK rendelet 20. cikkében előírt eljárással összhangban megfelelően határozni lehet arról, hogy a 3077/78/EGK rendelethez csatolt mellékletben szereplő jegyzékből töröljék azt a szervezetet, amely az ilyen termékre kiadta az egyenértékűségi tanúsítványt."
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Az 1. cikk 1. pontját 1992. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1992. október 9-én.